MADRID 17. mája (WebNoviny.sk) — Presvedčený separatista Quim Torra sa vo štvrtok ujal funkcie nového lídra Katalánska, jeho požiadavka o odtrhnutie regiónu však pravdepodobne len predĺži tiahnuci sa spor s centrálnou španielskou vládou.
Torra formálne zložil sľub na ceremónii v katalánskom hlavnom meste Barcelona. Regionálny parlament ho za nového prezidenta zvolil v pondelok.
Španielska vláda, ktorá zvyčajne na ceremónie regionálnych vlád vysiela svojho zástupcu, tak v tomto prípade nespravila. Madrid namiesto toho varoval, že nebude tolerovať žiadne ďalšie kroky regiónu, ktoré by smerovali k jeho samostatnosti. Spor okolo budúcnosti Katalánska vyvolal v Španielsku najhoršiu politickú krízu za posledné desaťročia.